《次魏明已表弟韵送刘长翁赴福建仓》
宋代·高斯得

玉皇拔西珍，金节抚南服。
雄棱摺荒陬，祥飚扇寒谷。
长孺振河内，相如论巴蜀。
唯昔垂鸿名，于今蹑遐躅。
墨夫跼一迹，赤子悬万目。
周原重华遣，汉庭惬剸恤。
栖梁饱群鸿，复陂歌两鹄。
钦哉使指将，俾尔民命续。
宁虚独坐三，与布宽条六。
岂伊於粤陋，独占京东福。
盍朝翠云裘。重佩水苍玉。
危枰活枯棋，骇浪安巨舳。
儒登朝廷尊，贤聚功化速。
匪惟密亲愿，兹谓苍生祝。
攀援驷马车，惆怅骊驹曲。
音尘慰寂蔑，炯介在明淑。
赠言希古人，陈义诡流俗。
谨毋千仓求，惟先百姓足。
道学振考亭，文风倾岳麓。
庶几七闽人，勿替千禩肃。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。